**การบริหารจัดการศูนย์พัฒนาเด็กเล็ก**

**ในเขตอำเภอเมือง จังหวัดเพชรบุรี**

**The Management of Child Development Center**

**in Muang District Phetchaburi Province**

กนกกาญจน์ ตันตระประภากร[[1]](#footnote-1)\* ดร.พนัส จันทร์ศรีทอง[[2]](#footnote-2)\**\** รองศาสตราจารย์ ดร.มณี เหมทานนท์[[3]](#footnote-3)\*[[4]](#footnote-4)\**\**

**บทคัดย่อ**

การวิจัยครั้งนี้มีวัตถุประสงค์เพื่อศึกษาระดับการบริหารจัดการศูนย์พัฒนาเด็กเล็กในเขตอำเภอเมือง จังหวัดเพชรบุรี ใน 5 ด้าน ได้แก่ ด้านการบริหารจัดการ ด้านการจัดกิจกรรม ด้านการจัดสภาพแวดล้อม ด้านบทบาทของครูในการจัดกิจกรรม และด้านพัฒนาการผู้เรียน ประชากรที่ใช้ในการวิจัย ได้แก่ ครูผู้ดูแลเด็ก ศูนย์พัฒนาเด็กเล็กในเขตอำเภอเมือง จังหวัดเพชรบุรีจำนวน 53 คน เครื่องมือที่ใช้ในการวิจัยเป็นแบบสอบถามมาตรประมาณค่า 5 ระดับ สถิติที่ใช้ในการวิจัย ได้แก่ ค่าร้อยละ ค่าเฉลี่ย และส่วนเบี่ยงเบนมาตรฐาน

ผลการวิจัยพบว่า การบริหารจัดการศูนย์พัฒนาเด็กเล็กในเขตอำเภอเมือง จังหวัดเพชรบุรีใน 5 ด้าน โดยภาพรวมอยู่ในระดับมาก เมื่อพิจารณาเป็นรายด้านโดยเรียงลำดับค่าเฉลี่ยจากมากไปหาน้อย ดังนี้ ด้านการจัดสภาพแวดล้อม ด้านบทบาทของครูในการจัดกิจกรรม ด้านพัฒนาการผู้เรียน ด้านการจัดกิจกรรม และด้านการบริหารจัดการ

**คำสำคัญ : การบริหารจัดการ, ศูนย์พัฒนาเด็กเล็ก**

**ABSTRACT**

The purpose of this research was to study the level of child development center in Muang District, Phetchaburi Province’s management in 5 aspects, i.e., management, activities, environment, teachers’ role, and development of learners. The population included 53 teachers. Data were collected using 5-point rating scale questionnaire and checklist and were statistically analyzed in percentage, arithmetic mean, and standard deviation.

The findings revealed that the management of child development center in Muang District, Phetchaburi Province in 5 aspects was generally found at the high level. After item analysis, all of them could be rearranged by mean score in descending order as follows : environment, teachers’ role, development of learners, activities, and management .

**Keywords:** Management, Child Development Center

**บทนำ**

“เด็กวันนี้คือผู้ใหญ่ในวันหน้า” ยังคงเป็นประโยคที่ทรงความเป็นจริงอยู่เสมอ เพราะเด็กถือว่าเป็นทรัพยากรบุคคลที่สำคัญต่อการพัฒนาประเทศชาติ ดังนั้นหากเราได้มีการเพาะบ่ม ปลูกฝังหรือให้การเลี้ยงดูเด็ก ด้วยวิธีที่ถูกต้อง เป็นขั้นเป็นตอนแล้ว ก็จะเป็นกำลังสำคัญในอนาคตของสังคมและประเทศชาติ โดยเฉพาะสมัยปัจจุบันที่สิ่งยั่วยุมีมากมายด้วยแล้ว วัยเด็กจึงมีความสำคัญเป็นอย่างยิ่งต่อการปลูกฝังในสิ่งที่ดีงาม เพราะกำลัง อยู่ในช่วงระยะเวลาสำคัญที่สุดในการพัฒนาด้านต่างๆ ถือเป็นหน้าที่หลักของพอแม่ผู้ปกครอง ครูบาอาจารย์ สถานศึกษา ตลอดถึงชุมชนที่ เด็กเหล่านั้นอาศัยอยู่ ที่จะให้มีการส่งเสริมและพัฒนาการในทุกๆ ด้าน ด้วยเหตุ และผลดังกล่าว จึงก่อให้เกิดมี “ศูนย์พัฒนาเด็กเล็ก” ขึ้นมาในชุมชนเพื่อเตรียมความพร้อมให้แก่เด็กระดับปฐมวัยก่อนที่จะเข้าสู่การศึกษาระดับที่สูงขึ้นตามลำดับ พัฒนาการของเด็กวัย 3 - 5 ปี มีความสำคัญแก่ชีวิต เพราะเป็น การวางรากฐานให้แก่เด็ก เพื่อให้เด็กเจริญเติบโตเป็นผู้ใหญ่ที่มีคุณภาพ วัยนี้เป็นวัยที่มีพัฒนาการทุกด้านเป็นไปอย่างรวดเร็ว โดยเฉพาะด้านสมอง ซึ่งเจริญประมาณ 80% ของชีวิต ดังนั้นพ่อแม่หรือผู้เลี้ยงดูจึงต้องเข้าใจพัฒนาการ ของเด็กและสามารถจัดการเลี้ยงดูให้เหมาะสม เด็กจึงจะสามารถพัฒนาความสามารถของตนได้ อย่างเต็มที่ (สมควร รวิรัฐ, 2536, น.4)

จากการศึกษางานวิจัยหลายเรื่องในประเทศสหรัฐอเมริกาเกี่ยวกับการพัฒนาเด็กในแง่เศรษฐศาสตร์พบว่าผลการศึกษาเป็นไปในทิศทางเดียวกันว่าการลงทุนเพื่อพัฒนาการเด็กเป็นการลงทุนที่ยิ่งกว่าคุ้มค่าต่อผล ทางสังคมในระยะยาวที่เกิดขึ้นนั้นเป็นเพราะการพัฒนาในวัยเด็กเล็กที่ส่งผลในวัยผู้ใหญ่ที่เกิดขึ้นอย่างชัดเจน คือ เด็กมีศักยภาพในการเรียนรู้และสามารถเข้ารับการศึกษาในระดับที่สูงขึ้น มีการทำงานที่ดีขึ้น สามารถดูแลตนเอง และ ลดการพึ่งพิงจากรัฐ ลดอาชญากรรม และที่สำคัญคือลดอัตราการทอดทิ้งในรุ่นถัดไป และการศึกษายังยืนยันว่า การลงทุนให้เกิดโครงการเพื่อสนับสนุนพัฒนาการเด็กตั้งแต่วัยเด็กซึ่งถ้ายิ่งเล็กเท่าใดก็ยิ่งให้คุ้มค่ามากยิ่งขึ้นเท่านั้น ไม่เฉพาะแต่โครงการที่มุ่งเน้นด้านสุขภาพของเด็กเท่านั้นแต่รวมไปถึงโครงการที่มุ่งให้ความรู้แก่ผู้ดูแลเด็ก ในด้านพัฒนาการของเด็กด้วย (บังอร เทพเทียน และ ปิยฉัตร ตระกูลวงษ์, 2550, น.18)

ด้วยความตระหนักในความสำคัญดังกล่าว องค์การระหว่างประเทศและนานาชาติได้ให้ความสำคัญ กับการจัดการศึกษาของเด็กที่มีอายุระหว่าง 3-5 ปีเป็นอย่างมาก ซึ่งแสดงให้เห็นว่าองค์การระหว่างประเทศ และนานาชาติมีความต้องการที่จะพัฒนาทรัพยากรมนุษย์ให้มีคุณภาพเพื่อเป็นกำลังสำคัญในการพัฒนาประเทศชาติ ในอนาคต และสามารถดำรงชีวิตได้ในสภาวะการเปลี่ยนแปลงไปอย่างรวดเร็วของโลกในยุคปัจจุบันและในอนาคต ตามพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พุทธศักราช 2542 ซึ่งออกตามความในรัฐธรรมนูญแห่งราชอาณาจักรไทย พุทธศักราช 2540 ได้บัญญัติอำนาจและหน้าที่ให้องค์กรปกครองส่วนท้องถิ่นทุกประเภทรับผิดชอบการจัดบริการสาธารณะให้แก่ประชาชนในพื้นที่ ซึ่งรวมถึงการจัดการศึกษาด้วย และพระราชบัญญัติการศึกษาแห่งชาติ พุทธศักราช 2542 ซึ่งเป็นกฎหมายแม่บททางการศึกษาก็ได้บัญญัติไว้ให้องค์กรปกครองส่วนท้องถิ่นมีสิทธิจัดการศึกษาระดับใดก็ได้ตามความพร้อมความเหมาะสม และความต้องการของประชาชนในท้องถิ่นนั้นๆ ประกอบกับแผนปฏิบัติการกำหนดแผนขั้นตอนการกระจายอำนาจให้แก่องค์กรปกครองส่วนท้องถิ่นต้องจัดทำโดยให้องค์กรปกครองส่วนท้องถิ่นบริหารจัดการศูนย์พัฒนาเด็กเล็ก เพื่อเป็นการกระจายโอกาสให้ประชาชน ผู้ปกครองได้รับบริการเพื่อเตรียมความพร้อมให้แก่เด็กอย่างทั่วถึง และมีประสิทธิภาพ (กรมส่งเสริมการปกครองส่วนท้องถิ่น, 2547, น.8) องค์การบริหารส่วนตำบล ซึ่งเป็นองค์กรปกครองส่วนท้องถิ่นรูปแบบหนึ่งที่จะต้องรับการถ่ายโอนการจัดการศึกษา ทำให้ต้องมีการวางแผนในการดำเนินการจัดการศึกษาให้เป็นรูปธรรมมากขึ้น

ศูนย์พัฒนาเด็กเล็กขององค์การบริหารส่วนตำบลเป้า อำเภอตระการพืชผล จังหวัดอุบลราชธานี มีทั้งหมด 4 แห่ง ได้แก่ ศูนย์เด็กเล็กวัดปุญญานิวาส ศูนย์เด็กเล็กวัดฉิมพลี ศูนย์เด็กเล็กวนวาสี ศูนย์เด็กเล็ก ศรีไสยาวาส ผู้บริหารขององค์การบริหารส่วนตำบลเป้าได้เข้ามามีส่วนร่วมในกิจกรรมการพัฒนาเด็ก ซึ่งเป็นเป้าหมายกิจกรรมที่กรมการพัฒนาชุมชนกำหนดการถ่ายโอนให้องค์กรปกครองส่วนท้องถิ่นที่มีศักยภาพ และความพร้อมซึ่งผู้บริหารองค์การบริหารส่วนตำบลเป้าได้ตระหนักถึงความสำคัญของการพัฒนาเด็กก่อนวัยเรียน ซึ่งเป็นทรัพยากรสำคัญและเป็นบทบาทหน้าที่ที่ต้องพัฒนาเด็กในชุมชนที่รับผิดชอบ มีเด็กมารับบริการศูนย์เด็กเล็กวัดปุญญานิวาส จำนวน 52 คน ครูผู้ดูแลเด็กศูนย์ 4 คน ศูนย์เด็กเล็กวัดฉิมพลี จำนวน 58 คน ครูผู้ดูแลเด็กศูนย์ 4 คน ศูนย์เด็กเล็กวนวาสี จำนวน 60 คน ครูผู้ดูแลเด็กศูนย์ 4 คน ศูนย์เด็กเล็กศรีไสยาวาส จำนวน 15 คน ครูผู้ดูแลเด็กศูนย์ 2 คน องค์การบริหารส่วนตำบลเป้าได้จัดทำแผนให้การสนับสนุนงบประมาณกำหนดในข้อบังคับงบประมาณรายจ่ายประจำปี ได้แก่ อาหารเสริม (นม) อุปกรณ์ ของเล่น อุปกรณ์การเรียนการสอน ทิศทางงานพัฒนาเด็กเล็กมุ่งทำให้ชุมชนเป็นความสำคัญ ของการพัฒนาเด็กอันจะเป็นรากฐานของการพัฒนาเด็กยั่งยืน ในอนาคต (ศิริศิลป์ บุตรจันทร์, 2554, น.3)

การจัดการศึกษาปฐมวัยขององค์กรปกครองส่วนท้องถิ่นจัด ว่าเป็นระดับการศึกษาที่มีความสำคัญ เป็นอย่างยิ่ง เนื่องจากการเริ่มชีวิตของเด็กปฐมวัย คือเด็กอายุแรกเกิดถึง 5 ขวบเป็นช่วงที่สำคัญ ช่วงหนึ่งของชีวิต ที่สมองมีการเจริญเติบโตมากกว่าทุก ๆ ช่วงอายุ และเป็นช่วงที่เหมาะสมที่สุดสำหรับการปูพื้นฐานทักษะต่างๆ ให้แก่เด็กเพื่อเพิ่มความพร้อมในการที่จะพัฒนาในระดับต่อไป การดำเนินงานตามมาตรฐานศูนย์พัฒนาเด็กเล็ก ขององค์กรปกครองส่วนท้องถิ่นผลการศึกษา พบว่า ผู้ดูแลเด็กศูนย์พัฒนาเด็กเล็กสังกัดองค์กรปกครองส่วนท้องถิ่นในจังหวัดเพชรบุรี มีระดับการดำเนินงานตามมาตรฐานศูนย์พัฒนาเด็กเล็ก โดยรวมอยู่ในระดับมากทุกด้าน และเมื่อพิจารณาเป็นรายด้านพบว่า ผู้ดูแลเด็กมีระดับการดำเนินงานตามมาตรฐานศูนย์พัฒนาเด็กเล็กอยู่ใน ระดับมากทุกด้าน ด้านอาคารสถานที่ สิ่งแวดล้อมและความปลอดภัยพบว่าผู้ดูแลเด็กระดับการดำเนินงาน ตามมาตรฐานศูนย์พัฒนาเด็กเล็กอยู่ในระดับมากและอยู่ในลำดับสูงที่สุดซึ่งสอดคล้องกับ ราตรี นาสาทร (2552, บทคัดย่อ)

กระทรวงศึกษาธิการได้ทำการปฏิรูปการศึกษาในทศวรรษที่สอง (พ.ศ.2552-2561) โดยมุ่งเน้น ให้คนไทยได้เรียนรู้ตลอดชีวิตอย่างมีคุณภาพมีเป้าหมายหลัก 3 ประการคือ 1) พัฒนาคุณภาพและมาตรฐานการศึกษาและเรียนรู้ของคนไทย 2) โอกาสทางการศึกษาและเรียนรู้ และ3) ส่งเสริมการมีส่วนร่วมของทุกภาคส่วนของสังคมในการบริหารและการจัดการศึกษาภายใต้กรอบแนวทารงการปฏิรูป พัฒนาคุณภาพคนไทยยุคใหม่ พัฒนาคุณภาพครูยุคใหม่ พัฒนาคุณภาพสถานศึกษาและแหล่งเรียนรู้ยุคใหม่ และพัฒนาคุณภาพการบริหารจัดการใหม่ ดังนั้นกรมส่งเสริมการปกครองท้องถิ่น จึงได้มีการพัฒนาการบริหารการศึกษาให้มีคุณภาพสอดคล้องกับทิศทาง การจัดการศึกษาของชาติและมาตรฐานการจัดการศึกษาแห่งชาติ โดยมีข้อเสนอในการปฏิรูปการศึกษาในทศวรรษ ที่สอง คือ กำหนดแผนการพัฒนาการศึกษาท้องถิ่นระยะสามปี (2555 - 2557) ขึ้นเพื่อวัตถุประสงค์ที่สำคัญคือ มีระบบการบริหารการจัดการศึกษาที่ตอบสนองความต้องการของเด็ก เยาวชน และประชาชนในท้องถิ่น มีระบบการบริหารงานบุคคลทางการศึกษาที่มีคุณภาพ ครูมีความสามรถในการจัดทำอุปกรณ์ นวัตกรรมและเทคโนโลยีทางการศึกษา สถานศึกษามีอุปกรณ์ นวัตกรรม และเทคโนโลยีทางการศึกษาที่ทันสมัย มีเครือข่ายระหว่างโรงเรียน มีแหล่งเรียนรู้ที่หลากหลาย ผู้เรียนมีคุณลักษณะที่พึงประสงค์ และศูนย์พัฒนาเด็กเล็กมีคุณภาพได้มาตรฐาน โดยการกำหนดกรอบยุทธศาสตร์การพัฒนา ซึ่งประกอบด้วย สร้างความเข้าใจในเรื่องการบริหารศูนย์พัฒนาเด็กเล็กแก่ผู้บริหารท้องถิ่น พัฒนาคณะกรรมการบริหารศูนย์พัฒนาเด็กเล็กให้มีความเข้มแข็ง ส่งเสริมสนับสนุนและพัฒนา ศูนย์พัฒนาเด็กเล็กให้มีศักยภาพต่อเนื่อง พัฒนาบุคลากรของศูนย์พัฒนาเด็กเล็กให้มีศักยภาพต่อการจัดประสบ การเรียนรู้ให้กับเด็ก สนับสนุนอุปกรณ์ สื่อ และเทคโนโลยีที่ทันสมัย และมีการพัฒนาสาระการจัดประสบการณ์ การเรียนรู้ พัฒนาระบบการวัดผลประเมินผล ส่งเสริมสนับสนุนให้ศูนย์พัฒนาเด็กเล็กมีอาคารสถานที่ และสภาพแวดล้อมที่เหมาะสมแก่เด็ก (เบญจวรรณ ศรศรี, 2556, น.2)

ในการบริหารจัดศูนย์พัฒนาเด็กเล็กของกรมส่งเสริมการปกครองท้องถิ่นนั้น พบว่า หลังจากการรับภารกิจถ่ายโอนศูนย์พัฒนาเด็กเล็กขององค์การบริหารส่วนตำบลมาแล้ว ที่ผ่านมายังมีการบริหารจัดการศูนย์พัฒนาเด็กเล็ก ที่มีลักษณะความแตกต่างกันตามบริบทและสภาพแวดล้อม ซึ่งอาจเกิดจากแนวทางหรือนโยบายในการจัดการศึกษาของผู้บริหารแต่ละท้องถิ่นและอาจส่งผลกระทบต่อการบริหารจัดการและการตรวจประเมินรับรองคุณภาพสถานศึกษาศูนย์พัฒนาเด็กเล็กในแต่ละท้องถิ่นต่อไป

จากความสำคัญและความเป็นมาที่กล่าวมาข้างต้นแสดงให้เห็นว่าศูนย์พัฒนาเด็กเล็กยังมีปัญหา และอุปสรรคในการบริหารจัดการหลายด้าน เช่น ด้านอาคารสถานที่ ด้านบุคลากร ด้านงบประมาณ และด้านวิชาการ จึงอาจเป็นเหตุทำให้การพัฒนาศักยภาพของศูนย์พัฒนาเด็กเล็กไม่สามารถดำเนินการได้อย่างเต็มที่

จากปัญหาดังกล่าวผู้วิจัยจึงมีความสนใจและทำการศึกษาวิจัยเรื่องการบริหารจัดการศูนย์พัฒนาเด็กเล็กในเขตอำเภอเมือง จังหวัดเพชรบุรี เพื่อเป็นข้อมูลเกี่ยวกับผู้ที่เกี่ยวข้องกับการจัดการศึกษาได้นำมาใช้ ปรับปรุง และแก้ไขการบริหารจัดการในศูนย์พัฒนาเด็กเล็กให้มีศักยภาพมากยิ่งขึ้น และสามารถจัดการศึกษาที่ตอบสนองความต้องการของท้องถิ่นได้อย่างแท้จริง มากยิ่งขึ้นและสามารถจัดการศึกษาที่ตอบสนองความต้องการของท้องถิ่นได้อย่างแท้จริง

**วัตถุประสงค์ของการวิจัย**

เพื่อศึกษาระดับการบริหารจัดการศูนย์พัฒนาเด็กเล็กในเขตอำเภอเมือง จังหวัดเพชรบุรี

**วิธีดำเนินการวิจัย**

การวิจัยครั้งนี้มุ่งศึกษาเรื่องการบริหารจัดการศูนย์พัฒนาเด็กเล็กในเขตอำเภอเมือง จังหวัดเพชรบุรี ครั้งนี้ ผู้วิจัยได้ดำเนินการตามขั้นตอนดังนี้

**ประชากร** คือ ครูผู้ดูแลเด็กของศูนย์พัฒนาเด็กเล็กในเขตอำเภอเมืองจังหวัดเพชรบุรี ปีการศึกษา 2558 จำนวน 53 คน ดังนี้

**เครื่องมือที่ใช้ในการเก็บรวบรวมข้อมูล** เป็นแบบสอบถาม แบ่งเป็น 2 ตอนคือ

ตอนที่ 1 ข้อมูลทั่วไปของผู้ตอบแบบสอบถามมีลักษณะเป็นแบบสำรวจรายการ (Check list) ได้แก่ เพศ อายุ ระดับการศึกษาสูงสุดและชั้นเรียนที่สอน

ตอนที่ 2 ความคิดเห็นของผู้ตอบแบบสอบถามที่มีต่อการบริหารจัดการศูนย์พัฒนาเด็กเล็กในเขตอำเภอเมือง จังหวัดเพชรบุรี 5 ด้าน คือ 1) ด้านการบริหารจัดการ 2) ด้านการจัดกิจกรรม 3) ด้านการจัดสภาพแวดล้อม 4) ด้านบทบาทของครูในการจัดกิจกรรม 5) ด้านพัฒนาการผู้เรียน ซึ่งมีลักษณะเป็นมาตราส่วนประมาณค่า (Rating Scale) 5 ระดับคือตามวิธีของ Likert (อ้างถึงใน บุญชม ศรีสะอาด, 2545, น.72-73)

**การเก็บรวบรวมข้อมูล ในการวิจัยครั้งนี้ได้ดำเนินการเก็บรวบรวมข้อมูลตามขั้นตอนดังนี้**

1. นำหนังสือจากบัณฑิตวิทยาลัยมหาวิทยาลัยราชภัฏบ้านสมเด็จเจ้าพระยาไปขอความร่วมมือจาก นายกองค์การบริหารส่วนตำบลในเขตอำเภอเมือง จังหวัดเพชรบุรี เพื่อแจกแบบสอบถามให้แก่ผู้มีส่วนเกี่ยวข้องในการบริหารจัดการศูนย์พัฒนาเด็กเล็กในเขตอำเภอเมือง จังหวัดเพชรบุรี ประกอบด้วยครูผู้ดูแลเด็กในศูนย์พัฒนาเด็กเล็กสังกัดองค์การบริหารส่วนตำบลในเขตอำเภอเมือง จังหวัดเพชรบุรี จำนวน 53 คน เพื่อเก็บรวบรวมข้อมูล

2. ผู้วิจัยได้เก็บรวบรวมข้อมูลโดยแจกแบบสอบถามด้วยตนเองจำนวน 53 ฉบับและเก็บด้วยตนเองได้กลับมาคืน 53 ฉบับคิดเป็นร้อยละ 100

การวิเคราะห์ข้อมูล **ในการวิเคราะห์ข้อมูล ผู้วิจัยได้วิเคราะห์ข้อมูลโดยแบ่งเป็น 2 ตอน ดังนี้**

ตอนที่ **1** การวิเคราะห์ข้อมูลเกี่ยวกับสถานภาพของผู้ตอบแบบสอบถาม จำแนกตาม เพศ อายุ ระดับการศึกษาสูงสุด และชั้นเรียนที่สอนหรือประจำอยู่ นำเสนอในรูปของจำนวน และ ค่าร้อยละ

ตอนที่ **2** การวิเคราะห์ข้อมูลเกี่ยวกับการบริหารจัดการศูนย์พัฒนาเด็กเล็กในเขตอำเภอเมือง จังหวัดเพชรบุรี นำเสนอในรูปของค่าเฉลี่ย () และส่วนเบี่ยงเบนมาตรฐาน ()

**สรุปผลและอภิปรายผล**

จากผลการวิจัยเรื่องการบริหารจัดการศูนย์พัฒนาเด็กเล็กในเขตอำเภอเมือง จังหวัดเพชรบุรีพบว่า โดยรวมทั้ง 5 ด้านอยู่ในระดับมาก ทั้งนี้อาจเป็นเพราะว่าศูนย์พัฒนาเด็กเล็กมีการดำเนินงานตามมาตรฐานขององค์กรปกครองส่วนท้องถิ่นที่ชัดเจนและเป็นระบบอย่างมีคุณภาพ มีการกำหนดนโยบายที่ถูกต้องและเหมาะสม ครูผู้ดูแลเด็กมีอายุช่วงในวัยทำงานและมีการศึกษาระดับปริญญาตรี มีความรู้และความเข้าในการเรียนการสอน และมีประสบการณ์ มีการสนับสนุนงบประมาณที่เพียงพอซึ่งสอดคล้องกับงานวิจัยของ กัญติญา ทองขาว (2554) ได้ทำการศึกษาเรื่อง ประสิทธิผลการดำเนินงานศูนย์พัฒนาเด็กเล็กองค์การบริหารส่วนตำบลคึมใหญ่ อำเภอเมืองอำนาจเจริญ จังหวัดอำนาจเจริญ โดยภาพรวมมีการดำเนินงานศูนย์พัฒนาเด็กเล็กในระดับมาก เมื่อพิจารณาเป็นรายด้านพบว่าที่มีค่าเฉลี่ยสูงสุด คือ ด้านอาคารสถานที่ สิ่งแวดล้อมและความปลอดภัย รองลงมาคือ ด้านบุคลากร และข้อที่มีค่าเฉลี่ยน้อยที่สุดคือ ด้านการบริหารจัดการและสอดคล้องกับผลการวิจัยของ จิราวุฒิ สีมารักษ์ (2553) ได้ทำการศึกษาการดำเนินงานการจัดการศึกษาศูนย์พัฒนาเด็กเล็ก ตามมาตรฐานกรมส่งเสริมการปกครองท้องถิ่น ในจังหวัดเลย โดยภาพรวมพบว่ามีการปฏิบัติงานอยู่ในระดับมาก เมื่อพิจารณาเป็นรายด้าน พบว่ามีการปฏิบัติอยู่ในระดับมากทุกข้อ ด้านที่มีค่าเฉลี่ยสูงที่สุด คือ ด้านอาคารสถานที่ สิ่งแวดล้อม และความปลอดภัย รองลงมา ได้แก่ ด้านบุคลากร ด้านบริหารจัดการศูนย์พัฒนาเด็กเล็ก และด้านวิชาการและกิจกรรมตามหลักสูตรศูนย์พัฒนาเด็กเล็ก ตามลำดับ ส่วนด้านที่มีค่าเฉลี่ยต่ำที่สุด คือ ด้านการมีส่วนร่วมและสนับสนุนจากชุมชน

ส่วนผลการวิจัยเมื่อพิจารณาเป็นรายด้าน ผู้วิจัยอภิปรายผลในแต่ละด้านดังนี้

1. ด้านการบริหารจัดการ โดยรวมอยู่ในระดับมากทุกข้อ ทั้งนี้อาจเป็นเพราะศูนย์พัฒนาเด็กเล็ก มีโครงสร้างการบริหารงานอย่างเป็นระบบ มีการกำหนดนโยบาย และงบประมาณเพื่อดำเนินงานที่ถูกต้อง และ ชัดเจน มีการประสานสัมพันธ์ระหว่างเด็ก ผู้ปกครองและชุมชน องค์กรปกครองส่วนท้องถิ่นเข้ามามีส่วนร่วม ในการบริหารจัดการ โดยเน้นการพัฒนาเพื่อให้ศูนย์พัฒนาเด็กเล็กมีคุณภาพและมาตรฐาน ซึ่งสอดคล้องกับงานวิจัยของ เบญจพร อัคนิจ (2553) ได้ทำการศึกษาเรื่อง การดำเนินงานศูนย์พัฒนาเด็กเล็กขององค์การบริหารส่วนตำบลร่มเย็น อำเภอเชียงคำ จังหวัดพะเยา ด้านบุคลากรและการบริหารจัดการอยู่ในระดับมาก และยังสอดคล้องกับงานวิจัยของ กัญติกา ทองขาว (2553) ได้ทำการศึกษาเรื่อง ประสิทธิผลการดำเนินงานศูนย์พัฒนาเด็กเล็กขององค์การบริหารส่วนตำบลคึมใหญ่ อำเภอเมืองอำนาจเจริญ จังหวัดอำนาจเจริญ ด้านการบริหารจัดการโดยภาพรวมมีการดำเนินงานศูนย์พัฒนาเด็กเล็กในระดับมาก เมื่อพิจารณาเป็นรายข้อพบว่าที่มีค่าเฉลี่ยสูงสุด คือ ศูนย์พัฒนา เด็กเล็กให้ความสำคัญในการจัดหลักสูตรและกระบวนการเรียนรู้ที่เน้นผู้เรียนเป็นสำคัญ

2. ด้านการจัดกิจกรรม โดยรวมอยู่ในระดับมากทุกข้อ ทั้งนี้อาจเป็นเพราะศูนย์พัฒนาเด็กเล็ก จัดการศึกษาและหลักสูตรที่เน้นการส่งเสริมพัฒนาการในทุกๆด้านอย่างเต็มศักยภาพและสอดคล้องกับบริบทของตนเอง มีการกำหนดแผนการจัดประสบการณ์และกิจกรรมต่างๆที่เน้นเด็กเป็นสำคัญ สนองความต้องการความสนใจ ความแตกต่างระหว่างบุคคล มีการใช้สื่อประกอบการจัดกิจกรรมที่เหมาะสมซึ่งสอดคล้องกับงานวิจัยของ สมศักดิ์ แฝงพงศ์ (2551) ได้ทำการวิจัยเรื่อง สภาพการจัดกิจกรรมและการเรียนการสอนโดยเน้นผู้เรียนเป็นสำคัญของโรงเรียน สังกัดสำนักงานเขตพื้นที่การศึกษาอุบลราชธานี เขต 4 ด้านการจัดกิจกรรมที่ส่งเสริมคุณภาพผู้เรียน อย่างหลากหลาย พบว่า โดยภาพรวมและทุกข้ออยู่ในระดับมาก ข้อที่มีค่าเฉลี่ยสูงที่สุด คือ โรงเรียนมีการจัดกิจกรรมที่ส่งเสริมความเป็นประชาธิปไตย และยังสอดคล้องกับงานวิจัยของ รุ่งอรุณ เรืองอำพร (2547) ได้ทำ การวิจัยการศึกษาสภาพและปัญหา และแนวทางการพัฒนาการจัดกิจกรรมและการเรียนการสอนที่เน้นผู้เรียน เป็นสำคัญของสถานศึกษาขั้นพื้นฐาน สังกัดสำนักงานเขตพื้นที่การศึกษากำแพงเพชร โดยภาพรวมมีค่าเฉลี่ยอยู่ใน ระดับมาก เมื่อพิจารณารายด้านพบว่า ด้านที่มีค่าเฉลี่ยมากที่สุดได้แก่ด้านการจัดกิจกรรมให้ผู้เรียนรักสถานศึกษาของตนเองและมีความกระตือรือร้นในการไปเรียน

3. ด้านการจัดสภาพแวดล้อมโดยรวมอยู่ในระดับมากทุกข้อ ทั้งนี้อาจเป็นเพราะองค์กรปกครองส่วนท้องถิ่นมีการจัดสรรงบประมาณที่เพียงพอ มีการกำหนดมาตรการด้านความปลอดภัยและความสะอาด โดยคำนึงถึงสภาพแวดล้อมที่มีขนาดเหมาะสม มั่นคง แข็งแรง มีคุณภาพและเหมาะสมกับการปฏิบัติกิจกรรมของนักเรียน ซึ่งสอดคล้องกับงานวิจัยของ สิริลักษณ์ ทิพย์มนตรี (2554) ได้ทำการศึกษาความพึงพอใจของผู้ปกครองเด็กปฐมวัยที่มีต่อการจัดสภาพแวดล้อมของโรงเรียนเปรมประชา (สายหยุด-เกษม สงเคราะห์) สำนักเขตดอนเมือง กรุงเทพมหานคร โดยภาพรวม ความพึงของผู้ปกครองเด็กปฐมวัยที่มีต่อการจัดสภาพแวดล้อมของโรงเรียน เปรมประชา (สายหยุด-เกษม สงเคราะห์) สำนักเขตดอนเมือง กรุงเทพมหานครที่มีต่อด้านการจัดสภาพแวดล้อมภายใน มีค่าเฉลี่ยอยู่ในระดับมาก และยังสอดคล้องกับงานวิจัยของ นุชตรี เพิ่มพูน (2553) ได้ทำการศึกษาเรื่อง การศึกษาการจัดสภาพแวดล้อมการเรียนรู้ในศูนย์พัฒนาเด็กเล็ก สังกัดองค์การบริหารส่วนตำบลในจังหวัดอำนาจเจริญ ด้านการจัดสิ่งแวดล้อม โดยภาพรวมมีการปฏิบัติอยู่ในระดับมาก เมื่อพิจารณาเป็นรายข้อ และยังสอดคล้องกับ ฟิลล์ลิปส์ และ คนอื่นๆ (Phillips, and others, 1980) ได้ศึกษาคุณภาพของศูนย์เด็กก่อนวัยเรียน ในเบอร์มิว-ด้า (Bermuda) ศึกษาสภาพแวดล้อม 6 ประเภท ได้แก่ การดูแลประจำวัน การจัดตกแต่งพื้นที่ และการเตรียมอุปกรณ์สำหรับเด็ก ประสบการณ์การใช้เหตุผลทางภาษา กิจกรรมการใช้กล้ามเนื้อเล็ก และกล้ามเนื้อใหญ่ กิจกรรมส่งเสริมความคิดสร้างสรรค์ และพัฒนาการทางด้านสังคม พบว่า คุณภาพของสภาพแวดล้อมของศูนย์ทั้งหมดมีความสัมพันธ์กับพัฒนาการของเด็ก โดยเฉพาะพัฒนาการทางด้านสังคมและภาษาเด็ก

4. ด้านบทบาทของครูในการจัดกิจกรรมโดยรวมอยู่ในระดับมากทุกข้อ ทั้งนี้อาจเป็นเพราะว่าครูผู้ดูแลเด็กส่วนใหญ่มีคุณสมบัติที่ดี จบการศึกษา สาขาการศึกษาปฐมวัย มีความรู้และเข้าใจในหน้าที่ของตนเอง รัก และ มีทัศนคติที่ดีต่อศูนย์พัฒนาเด็กเล็ก สุขภาพดีทั้งร่างกายและจิตใจ ตลอดจนกระตือรือร้นในการพัฒนาตนเอง อย่างสม่ำเสมอ เช่น เข้ารับการอบรม สัมมนาและศึกษาดูงาน ซึ่งสอดคล้องกับงานวิจัยของ รุ่งราวรรณ์ ทับเทศ (2558) ได้ทำการวิจัยเรื่อง การศึกษาการปฏิบัติตามบทบาทหน้าที่ครูผู้ดูแลเด็กตามมาตรฐาน ด้านบุคลากร ของศูนย์พัฒนาเด็กเล็ก ในภาพรวมอยู่ในระดับมาก และสอดคล้องกับงานวิจัยของ จิราวุฒิ สีมารักษ์ (2553) ได้ทำการวิจัยเรื่องการดำเนินงานจัดการศึกษาศูนย์พัฒนาเด็กเล็ก ตามมาตรฐานกรมส่งเสริมการปกครองท้องถิ่นในจังหวัดเลย ด้านบุคลากร โดยภาพรวมอยู่ในระดับมาก เมื่อพิจารณาเป็นรายข้อ พบว่ามีการปฏิบัติอยู่ในระดับมาก

5. ด้านพัฒนาการของผู้เรียนโดยภาพรวมอยู่ในระดับมากทุกข้อ ทั้งนี้อาจเป็นเพราะศูนย์พัฒนาเด็กเล็ก มีการจัดหลักสูตรที่เหมาะสมกับอายุ วุฒิภาวะและระดับพัฒนาการของเด็กอย่างเต็มศักยภาพ มีกระบวนการจัด การเรียนการสอนและกิจกรรมต่างๆ ที่ส่งเสริม ให้เด็กมีสุขภาพจิตที่ดีและมีความสุข และมีการประเมินพัฒนาการตามเกณฑ์อายุและนำมาปรับปรุงเพื่อพัฒนาผู้เรียนซึ่งสอดคล้องกับงานวิจัยของ กฤชกร มุลาลิ (2553) ได้ทำการศึกษาเรื่อง ความคิดเห็นเกี่ยวกับประสิทธิผลการดำเนินงานของศูนย์พัฒนาเด็กเล็กในเขตอำเภอบางบ่อ จังหวัดสมุทรปราการ ด้านผลผลิต : พัฒนาการทางอารมณ์และจิตใจ ตามความคิดเห็นบุคลากรของศูนย์พัฒนา เด็กเล็กในภาพรวมอยู่ในระดับมาก และยังสอดคล้องกับงานวิจัยของ ธนพล ดอนชวนชม (2552) ได้ทำการศึกษาเรื่อง แนวทางการพัฒนาศูนย์พัฒนาเด็กเล็กสังกัดองค์การบริหารส่วนตำบลกองแขก อำเภอแม่แจ่ม จังหวัดเชียงใหม่ โดยภาพรวมปัญหาด้านการพัฒนาผู้เรียน ในส่วนขององค์ประกอบด้านการส่งเสริมพัฒนาการผู้เรียน พบว่ามีปัญหาอยู่ในระดับน้อย และยังสอดคล้องกับ เมดเซน (Medsen, 1997) ศึกษาเรื่องการวัดความฉลาดทางปัญญาของเด็กในศูนย์พัฒนาเด็กเล็ก ในศูนย์พัฒนาเด็กเล็กในภาคตะวันตกของรัฐ Nebraska ผลการวิจัยพบว่าเด็กก่อนวัยเรียน ที่เลี้ยงดูในศูนย์พัฒนาเด็กเล็กได้แสดงลักษณะที่ปรากฏให้เห็นว่ามีความฉลาดทางปัญญาที่มีลักษณะเฉพาะตัว อย่างน้อย 3 ลักษณะ และเห็นว่าความฉลาดทางปัญญาของเด็ก 2 ปี และ 4 ปี มีความสัมพันธ์ระหว่างลักษณะ ส่วนบุคคลกับการเรียนรู้ส่วนบุคคลที่เกิดขึ้นระหว่างเลี้ยงดูในศูนย์พัฒนาเด็กเล็ก

**ข้อเสนอแนะ**

ข้อเสนอแนะ**เพื่อการปฏิบัติ**

1. ด้านการบริหารจัดการ ศูนย์พัฒนาเด็กเล็กควรมีการจัดทำแผนการพัฒนาของศูนย์พัฒนาเด็กเล็ก ในทุกด้านที่เป็นรูปธรรมและชัดเจน สอดคล้องกับบริบทของสถานศึกษาและองค์กรปกครองส่วนท้องถิ่นควรเข้ามา มีส่วนร่วมในการจัดสรรบุคลากรให้เพียงพอในการจัดการศึกษา

2. ด้านการจัดกิจกรรม ศูนย์พัฒนาเด็กเล็กควรนำเทคโนโลยีที่ทันสมัย เข้ามามีส่วนร่วมในการจัดกิจกรรมการเรียนการสอน เพื่อเอื้อต่อกระบวนการเรียนรู้ของเด็ก มีการจัดมุมประสบการณ์ต่างๆ ที่มีของเล่น ที่หลากหลาย กระตุ้นและส่งเสริมพัฒนาการของเด็กอย่างเพียงพอกับความต้องการของเด็ก

3. ด้านการจัดสภาพแวดล้อม องค์กรปกครองส่วนท้องถิ่นควรมีการจัดสรรงบประมาณในการปรับปรุงภูมิทัศน์และสภาพแวดล้อมที่สวยงาม เช่น มีแปลงไม้ดอกไม้ประดับ มีการปรับปรุงและพัฒนาห้องน้ำ ห้องส้วม ให้ถูกสุขลักษณะและมีขนาดเหมาะสมกับตัวเด็ก ตลอดจนพื้นที่ใช้สอยควรมีการจัดเป็นสัดส่วนอย่างชัดเจน และสะดวกต่อการใช้งาน

4. ด้านบทบาทของครูในการจัดกิจกรรม ศูนย์พัฒนาเด็กเล็กควรมีการจัดประชุม/อบรมส่งเสริม ให้ครูได้มีความรู้ความเข้าใจในนโยบายที่พัฒนาให้ศูนย์พัฒนาเด็กเล็กมีคุณภาพที่เป็นแนวทางเดียวกัน ถูกต้อง และชัดเจน

5. ด้านพัฒนาการผู้เรียน ศูนย์พัฒนาเด็กเล็กควรเป็นแหล่งเรียนรู้ของชุมชนและมีการจัดกิจกรรมส่งเสริมความรู้ให้กับผู้ปกครองในด้านต่างๆ อาจจัดทำมุมข่าวสารและหนังสือสำหรับผู้ปกครองที่ดึงดูดและน่าสนใจ มีการปรับเปลี่ยนข่าวสารอย่างสม่ำเสมอซึ่งอาจสอดคล้องกับเหตุการณ์ต่างๆในปัจจุบัน จัดทำโครงการต่างๆ ที่ขอการสนับสนุนจากองค์กรต่างๆ ทั้งภาครัฐและเอกชนในการจัดหาของเล่นต่างๆ ที่เหมาะสมกับวัยหรือขอความร่วมมือจากผู้ปกครอง ชุมชนในการประดิษฐ์ของเล่นจากภูมิปัญญาท้องถิ่น

**ข้อเสนอแนะในการวิจัยครั้งต่อไป**

1. ควรมีการศึกษาระดับการจัดกิจกรรมเพื่อพัฒนาผู้เรียนศูนย์พัฒนาเด็กเล็กในเขตอำเภอเมือง จังหวัดเพชรบุรี เพื่อเป็นแนวทางในการพัฒนาต่อไป

2. ควรมีการศึกษาระดับการพัฒนาการผู้เรียนศูนย์พัฒนาเด็กเล็กในเขตอำเภอเมือง จังหวัดเพชรบุรี เพื่อเป็นแนวทางในการพัฒนาต่อไป

**บรรณานุกรม**

กรมส่งเสริมการปกครองส่วนท้องถิ่น (2547). **คู่มือศูนย์พัฒนาเด็กเล็กสังกัดองค์กรปกครองส่วนท้องถิ่น.** กรุงเทพฯ.

\_\_\_\_\_\_\_. (2547). **มาตรฐานการดำเนินงานศูนย์พัฒนาเด็กเล็กขององค์กรปกครองส่วนท้องถิ่น.** กรุงเทพฯ.

\_\_\_\_\_\_\_. (2549). **มาตรฐานการพัฒนาเด็กและเยาวชน.** กรุงเทพฯ : ชุมชนสหกรณ์การเกษตรแห่งประเทศไทย.

กัญติกา ทองขาว. (2554). **ประสิทธิผลการดำเนินงานศูนย์พัฒนาเด็กเล็ก ขององค์การบริหารส่วนตำบลคึมใหญ่ อำเภอเมืองอำนาจเจริญ จังอำนาจเจริญ.**สารนิพนธ์รัฐประศาสนศาสตรมหาบัณฑิต สาขาวิชาการบริหารงานท้องถิ่น สถานบัณฑิตศึกษา มหาวิทยาลัยราชภัฏชัยภูมิ.

กฤชกร มุลาลินน์. (2553). **ความคิดเห็นเกี่ยวกับประสิทธิผลการดำเนินงานของศูนย์พัฒนาเด็กเล็กในเขตอำเภอบางบ่อ จังหวัดสมุทรปราการ.** วิทยานิพนธ์ศิลปศาสตรมหาบัณฑิต สาขาวิชาการจัดการโครงการและการประเมินโครงการ มหาวิทยาลัยราชภัฏธนบุรี.

จิราวุฒิ สีมารักษ์. (2553). **การดำเนินงานจัดการศึกษาศูนย์พัฒนาเด็กเล็ก ตามมาตรฐานกรมส่งเสริมการปกครองท้องถิ่นในจังหวัดเลย.** วิทยานิพนธ์ครุศาสตรมหาบัณฑิต สาขาวิชาการบริหารการศึกษา บัณฑิตวิทยาลัย มหาวิทยาลัยราชภัฏเลย.

ธนพล ดอนชวนชม. (2552). **แนวทางการพัฒนาศูนย์พัฒนาเด็กเล็กสังกัดองค์การบริหารส่วนตำบลกองแขก อำเภอแม่แจ่ม จังหวัดเชียงใหม่.** ปริญญานิพนธ์ศึกษาศาสตรมหาบัณฑิต สาขาวิชาการบริหารการศึกษา บัณฑิตวิทยาลัย มหาวิทยาลัยเชียงใหม่.

นุชตรี พูลเพิ่ม. (2553). **การศึกษาสภาพแวดล้อมการเรียนรู้ในศูนย์พัฒนาเด็กเล็ก สังกัดองค์การบริหารส่วนตำบลในจังหวัดอำนาจเจริญ.** สารนิพนธ์ครุศาสตรมหาบัณฑิต สาขาวิชาการบริหารการศึกษา สถานบัณฑิตศึกษา มหาวิทยาลัยราชภัฏชัยภูมิ.

บังอร เทพเทียน และปิยฉัตร ตระกูลวงษ์. (2550). **การดูแลเด็กปฐมวัยของประเทศไทย.** วารสารสาธารณสุขและการพัฒนา, 5(3), 18.

บุญชม ศรีสะอาด. (2545). **การวิจัยเบื้องต้น.**(พิมพ์ครั้งที่ 7). กรุงเทพฯ : สุวีริยาสาสน์.

เบญจพร อัคนิจ. (2553). **การดำเนินงานศูนย์พัฒนาเด็กเล็กขององค์การบริหารส่วนตำบลร่มเย็น อำเภอเชียงคำ จังหวัดพะเยา.** การค้นคว้าอิสระรัฐประศาสนศาสตรมหาบัณฑิต มหาวิทยาลัยราชภัฏเชียงราย.

เบญจวรรณ ศรศรี. (2556). **การบริหารจัดการศูนย์พัฒนาเด็กเล็กขององค์กรปกครองส่วนท้องถิ่นในเขต อำเภอวังทรายพูน จังหวัดพิจิตร.** วิทยานิพนธ์ครุศาสตรมหาบัญฑิต สาขาวิชาการบริหารการศึกษา บัณฑิตวิทยาลัย มหาวิทยาลัยราชภัฏสวนดุสิต.

รุ่งราวรรณ์ ทับเทศ. (2558). **การศึกษาการปฏิบัติตามบทบาทหน้าที่ครูผู้ดูแลเด็กตามมาตรฐานด้านบุคลากรของศูนย์พัฒนาเด็กเล็ก สังกัดองค์กรปกครองส่วนท้องถิ่น จังหวัดพิษณุโลก .**การศึกษาค้นคว้าอิสระ ครุศาสตรมหาบัณฑิต สาขาวิชาการบริหารการศึกษา มหาวิทยาลัยราชภัฏพิบูลสงคราม.

รุ่งอรุณ เรืองอำพร. (2547). **การศึกษาสภาพ ปัญหา และแนวทางการพัฒนา การจัดกิจกรรมและการเรียนการสอนที่เน้นผู้เรียนเป็นสำคัญของสถานศึกษาขั้นพื้นฐาน สังกัดสำนักงานเขตพื้นที่การศึกษากำแพงเพชร.** วิทยานิพนธ์ครุศาสตรมหาบัณฑิต สาขาหลักสูตรและการสอน บัณฑิตวิทยาลัย มหาวิทยาลัยราชภัฏกำแพงเพชร.

ราตรี นาสาทร. (2552). **ความคาดหวังของผู้ปกครองที่มีต่อการจัดการศึกษาปฐมวัยในศูนย์พัฒนาเด็กเล็กบ้านเล่า อำเภอเมือง จังหวัดชัยภูมิ.** วิทยานิพนธ์ครุศาสตรมหาบัณฑิต มหาวิทยาลัยราชภักสวนดุสิต.

ศิริศิลป์ บุตรจันทร์. (2554).**การดำเนินงานของศูนย์พัฒนาเด็กเล็กภายใต้การกำกับดูแลองค์กรปกครองส่วนท้องถิ่น : กรณีศึกษาองค์การบริหารส่วนตำบลเป้า อำเภอตระการศึกษา จังหวัดอุบลราชธานี.** การค้นคว้าอิสระปริญญารัฐประศาสนศาสตรมหาบัณฑิต สาขาวิชารัฐประศาสนศาสตร์ มหาวิทยาลัยอุบลราชธานี.

สมควร รวิรัฐ. (2536). **การสำรวจและการศึกษาเด็กเร่ร่อนในเขตกรุงเทพมหานคร.**รายงานวิจัยฝ่ายแผนงานกองสังคมสงเคราะห์ สำนักสวัสดิการสังคม กรุงเทพฯ.

สมศักดิ์ แฝงพงศ์. (2551). **สภาพการจัดกิจกรรมและการเรียนการสอนโดยเน้นผู้เรียนเป็นสำคัญของโรงเรียนสังกัดสำนักงานเขตพื้นที่การศึกษาอุบลราชธานี เขต 4.** วิทยานิพนธ์ครุศาสตรมหาบัณฑิต สาขาวิชาการบริหารการศึกษา บัณฑิตวิทยาลัย มหาวิทยาลัยราชภัฏอุบลราชธานี.

สิริลักษณ์ ทิพย์มนตรี. (2554). **การศึกษาความพึงพอใจของผู้ปกครองเด็กปฐมวัยที่มีต่อการจัดสภาพแวดล้อมของโรงเรียนเปรมประชา (สายหยุด-เกษม สงเคราะห์) สำนักงานเขตดอนเมือง กรุงเทพมหานคร.** การศึกษาค้นคว้าอิสระศึกษาศาสตรมหาบัณฑิต(ปฐมวัยศึกษา) บัณฑิตวิทยาลัย มหาวิทยาลัยเกษตรศาสตร์.

Madsen, Kim Ann. (1997) **An examination of multiple intelligence”s exhibited by**

**Preschool childhood in a Child Care Cinter.**Ed.D. Dissertation, Educational.

Phillip, F.A.,Berliner,W.M.,andGribbin,J.J. (1980). **Management of Training Program.**

Homewood,Illinois:RichardD.Irwin.

1. \* นักศึกษาปริญญาโท หลักสูตรครุศาสตรมหาบัณฑิต สาขาการบริหารการศึกษา คณะครุศาสตร์

   มหาวิทยาลัยราชภัฏบ้านสมเด็จเจ้าพระยา [↑](#footnote-ref-1)
2. \*\* อาจารย์ คณะครุศาสตร์ มหาวิทยาลัยราชภัฏบ้านสมเด็จเจ้าพระยา [↑](#footnote-ref-2)
3. \*\*\* อาจารย์ คณะครุศาสตร์ มหาวิทยาลัยราชภัฏบ้านสมเด็จเจ้าพระยา [↑](#footnote-ref-3)
4. [↑](#footnote-ref-4)